Zimný semester nezvýši ceny za ubytovanie v internátoch
Po septembrovom zvonení školského zvonca, ktorý do lavíc znovu privolal žiakov základných a študentov stredných škôl, akademický rok sa začína i pre vysokoškolákov. Aký bude a s akými pocitmi do neho vysokoškolská obec vstupuje, to už bola téma debaty s rektorom Technickej univerzity Dr.h.c. prof. Ing. Jurajom Sinayom, DrSc., ktorý je súčasne prezidentom Slovenskej rektorskej konferencie.
J. Sinay za veľké pozitívum považuje fakt, že tento vysokoškolský rok je prvým rokom, kedy sa stali vysoké školy SR plnohodnotnými členmi európskeho vyskumného a vysokoškolského priestoru. "Druhým pozitívom sú vyjadrenia predstaviteľov vlády SR na rokovaniach s rektormi vysokých škôl o podpore vysokého školstva v budúcich rokoch. Tie by sa mali prejaviť už v roku 2005 formou navýšenia rozpočtu o reálnych 0,1 percenta hrubého domáceho produktu /HDP/. To vytvára predpoklady na zrealizovanie niektorých rozvojovych projektov, a tým aj na postupné priblíženie sa partnerom v krajinách EÚ," myslí si rektor TU.
Jasať od spokojnosti ale nemožno, lebo situácia, ako uviedol J. Sinay, nie je ešte taká priaznivá. "Akademické aktivity na Slovensku sú dlhodobo podfinancované a to dopadá aj na našu TU. Ide napríklad o nedostatočné možnosti modernizácie budov, laboratórií, posluchární a, nemožnosť podstatne modernizovať internáty a športoviská."
Ešte počas letných prázdnin bola situácia v súvislosti s dofinancovaním kapitoly Tovary a služby vo všetkých vysokých školách na Slovensku nejasná, a tak sa dokonca začalo hovoriť o predčasnom skončení semestrov. Vláda však svoj sľub o pomoci splnila a začiatkom septembra uvoľnila pre vysoké školstvo 250 miliónov korún.
Vďaka tomu si vydýchli aj v košickej TU, výrazné problémy by sa nemali ukázať. "Nebudeme musieť ani meniť harmonogram semestrov. Aj keď isté obmedzenia nás čakajú. Opäť budeme postupovať podľa modelu, ktorý aplikujeme už tretí rok a ktorý sa nám osvedčil. Najviac ma ale teší fakt, že v zimnom semestri tohto školského roku nebudeme meniť ceny za ubytovanie v internátoch."
Košičanom je dobré známe, že k 1. septembru 2004 došlo k zlúčeniu Vojenskej leteckej akadémie M. R. Štefánika v Košiciach s TU. Tento proces podľa rektora TU nie je ešte ukončený, v súčasnosti by sa mala zrealizovať delimitácia finančných prostriedkov a majetku. "Žiaľ, kroky Ministerstva obrany SR sú veľmi pomalé, a to nám sťažuje zabezpečenie všetkých akademických činností, na ktoré sme zvyknutí v rámci verejných vysokých škôl. Do dnešného dňa nedisponujeme ani korunou na činnosť Ústavu aeronautiky TU Košice, kde sme predbežne začlenili štruktúry bývalej VLA." Priebežne rieši TU aj vlastnícke vzťahy, lebo pri preberaní majetku - pozemky, siete, osvetlenie, dopravné komunikácie a chodníky - nedostala ho do vlastníctva, takže sa v tejto olasti stáva v podmienkach SR priekopníkom v riešení záležitostí. Napriek všetkému zimný semester zabezpečíme. Hoci aj za cenu, že vyplatenie miezd za september sa bude musieť, nie našou vinou, posunúť. V rámci štátnej pokladnice sa totiž pracuje na zaklade dlhodobého plánovania a nie operatívneho riešenie problémov. Napriek tomu sa pokúsime vo vedeni TU urobiť všetko, aby sme dôsledky predĺžovania realizácie delimitacie finančných prostriedov minimalizovali," dodal rektor Technickej univerzity v Košiciach Dr.h.c. prof. Ing. Juraj Sinay, DrSc.
Alžbeta LINHARDOVÁ